ΓΡΑΠΤΗ ΕΡΩΤΗΣΗ E-2854/98

υποβολή: Ursula Schleicher (PPE) προς την Επιτροπή

(28 Σεπτεμβρίου 1998)

Θέμα: Εισφορές επί των λυμάτων στις χώρες της Ευρωπαïκής Ένωσης

Εκτός από τις υψηλές επενδυτικές και λειτουργικές δαπάνες που απαιτούνται για την επεξεργασία των λυμάτων κατ' εφαρμογήν της νομοθεσίας της ΕΕ, ορισμένα κράτη μέλη επιβάλλουν ορισμένες συμπληρωματικές εισφορές επί των λυμάτων. Στην Ομοσπονδιακή Δημοκρατία της Γερμανίας, ο γερμανικός νόμος περί των εισφορών επί των λυμάτων (ABwAG) ορίζει ότι πρέπει να καταβάλλονται εισφορές για την απόρριψη λυμάτων σε ύδατα. Το ύψος των εισφορών εξαρτάται από την περιεκτικότητα των λυμάτων σε οργανικές ρυπογόνες ουσίες που υπολογίζεται χωριστά για κάθε παράμετρο και κατ' αρχήν ως ρυπογόνος μονάδα. Εν συνεχεία επιβάλλεται ένα ποσοστό εισφορών σε αυτές τις μονάδες, που αποτελεί για τις επιχειρήσεις στη Γερμανία μία ιδιαίτερα υψηλή επιπλέον οικονομική επιβάρυνση.

1. Σε άλλες χώρες της Ευρωπαϊκής Κοινότητας επιβάλλονται παρόμοιες εισφορές επί των λυμάτων, και εάν ναι, σε ποιές;

2. Για ποιές παραμέτρους (ρυπογόνες ουσίες) καταβάλλονται εισφορές σε εκάστη περίπτωση;

3. Σε ποιό ύψος ανέρχονται τα ποσοστά εισφορών για τις διάφορες παραμέτρους;

4. Προβλέπονται μειώσεις στα ποσοστά αυτά, και εάν ναι, υπό ποιές προϋποθέσεις;

5. Μπορούν οι εισφορές αυτές να συμψηφισθούν με τις δαπάνες που καταβάλλονται για την κατασκευή ή την επέκταση εγκαταστάσεων επεξεργασίας των λυμάτων;

Απάντηση της κυρίας Bjerregaard εξ ονόματος της Επιτροπής

(29 Οκτωβρίου 1998)

Ο προσδιορισμός του κόστους της ύδρευσης και της επεξεργασίας λυμάτων εμπίπτει, με βάση το ισχύον νομοθετικό πλαίσιο, στις αρμοδιότητες των κρατών μελών. Το κόστος αυτό μπορεί να συμπεριλαμβάνει και περιβαλλοντικό κόστος, το οποίο αποτελεί κίνητρο για μείωση της ρύπανσης των υδάτων λαμβάνοντας τη μορφή τελών, τα οποία προστίθενται στο κόστος δημιουργίας και λειτουργίας των αναγκαίων τεχνικών εγκαταστάσεων.

Η πρόταση της Επιτροπής για μια οδηγία-πλαίσιο με αντικείμενο τα ύδατα(1) προβλέπει την αρχή την είσπραξης τελών που θα καλύπτουν τα έξοδα των παρεχόμενων συναφών υπηρεσιών. Ωστόσο, προς το παρόν καλύπτονται μόνο τα χρηματοοικονομικά έξοδα, όχι όμως και όσα άπτονται της προστασίας του περιβάλλοντος και των πόρων. Μετά την πρόταση αυτή, η Επιτροπή προτίθεται να παρουσιάσει και άλλες, όπου τούτο θα κριθεί ενδεδειγμένο για την εξασφάλιση του συνυπολογισμού στις τιμές του ύδατος και των εξόδων που έχουν σχέση με την προστασία του περιβάλλοντος και των πόρων.

Η Επιτροπή ζήτησε από τα κράτη μέλη να παράσχουν στοιχεία σχετικά με τα τέλη επεξεργασίας λυμάτων του 1994. Ωστόσο, πλήρεις απαντήσεις ελήφθησαν μόνο από μερικά κράτη μέλη, έκτοτε δε οι κανονιστικές ρυθμίσεις είσπραξης των τελών αυτών είναι δυνατόν να έχουν μεταβληθεί. Με βάση τα στοιχεία που παρεσχέθησαν τότε, στα περισσότερα κράτη μέλη εισπράττονται τέλη για τα απορριπτόμενα στο αποχετευτικό δίκτυο λύματα. Το είδος, το πεδίο εφαρμογής και το ύψος των τελών αυτών διαφέρουν σε μεγάλο βαθμό μεταξύ των κρατών μελών. ΚατΆ αρχήν, θα πρέπει να γίνει διαχωρισμός των τελών έμμεσης απόρριψης (των λυμάτων σε συστήματα συγκέντρωσής τους) και των τελών άμεσης απόρριψης (των επεξεργασμένων λυμάτων σε ελεύθερα ύδατα). Τέλη έμμεσης απόρριψης εισπράττονται σε όλα τα κράτη μέλη, όχι όμως πάντοτε από όλους όσους παράγουν λύματα. Τέλη άμεσης απόρριψης επεξεργασμένων λυμάτων, όπως εκείνα που εισπράττονται στη Γερμανία βάσει του νόμου Abwasserabgabengesetz, ισχύουν και στο Βέλγιο, στην Ισπανία, στη Γαλλία, στις Κάτω Χώρες και στο Ηνωμένο Βασίλειο. Ως βάση υπολογισμού του ύψους των τελών χρησιμοποιείται συνήθως το φορτίο ρύπανσης, και τούτο μετά από μετρήσεις και υπολογισμούς ή με τις τιμές που αναφέρονται στη σχετική άδεια. Ως εκ τούτου, στα περισσότερα κράτη μέλη χρησιμοποιούνται ως παράμετροι τα οργανικά φορτία, τα διαχωριζόμενα υλικά, τα βαρέα μέταλλα και οι ουσίες ευτροφισμού (φωσφόρος και άζωτο). Στη Γαλλία και στη Γερμανία χρησιμοποιούνται ως παράμετροι και τα τοξικά υλικά καθώς και οι αλογονωμένοι υδρογονάνθρακες.

Μια άμεση σύγκριση του ύψους των τελών ρυπογόνων φορτίων στα διάφορα κράτη μέλη δεν είναι δυνατή, λόγω των διαφορών των συστημάτων υπολογισμού που χρησιμοποιούνται.

(1) COM(97)49 τελικό, όπως τροποποιήθηκε με το COM(97)614 τελικό,καθώς και COM(98)76 τελικό.